Per Clausen (EL), 2005-12-13:
Vi havde en lang og grundig og god debat om de her lovforslag ved førstebehandlingen.
Den var så god og grundig, at da man kom til, at jeg skulle holde min ordførertale, var alle de ord, jeg ville sige, allerede sagt.
De var sagt i strålende og gode indlæg af den socialdemokratiske ordfører og den radikale ordfører, og hovedsangen var, at denne lov ville være en katastrofe for lokalradioerne.
Den ville føre til deres udslettelse.
Det ville den af to grundlæggende grunde: For det første fordi man ved at fjerne de lokale radio- og tv-nævn ville fjerne det lokale engagement og dermed gøre det uendelig vanskeligt for lokalradioerne at overleve i fremtiden.
Det har vi fået en række reaktioner på, der tyder på, at det også er rigtigt, både fra kommunalpolitikere lige fra Venstre og Dansk Folkeparti til de alt for få kommunalpolitikere, der repræsenterer Enhedslisten.
Vi har fået de samme reaktioner fra en lang række folk, der er aktive inden for det her område.
Det andet argument, der blev fremført, var, at med den her lov var de økonomiske forudsætninger for lokalradioerne stadig uklare og præget af flere års nedskæringer og forringelser.
Også det har vi efterfølgende fået bekræftet gennem en lang række henvendelser.
Derfor havde jeg sådan set
ikke forventet, at der var behov for, jeg skulle sige noget ved andenbehandlingen, for jeg havde den klare opfattelse, at det ville vores gode venner i Socialdemokratiet og i Det Radikale Venstre nok tage sig af på sædvanlig velkvalificeret vis.
Derfor er det jo en anelse overraskende, at jeg nu kan konstatere, at Socialdemokraterne og Det Radikale Venstre vil stemme for.
Tidligere i dag roste jeg Socialdemokraterne for, at de ganske vist ikke principielt var imod ting, der var dårlige, men at de dog indimellem var det konkret.
Nu vil man altså stemme for den her lov, uden at man jo i realiteten har opnået noget som helst i forhold til de kritikpunkter, man havde under førstebehandlingen.
Det eneste, man har opnået, og det er så også grunden til, at jeg vil anmode om, at vi får sendt sagen tilbage i udvalget, er, at man havde en aftale om, at nogle af de penge, der går til lokalradioerne, så skal i en særlig pulje forbeholdt nogle helt specielle grupper af lokalradioer.
Det vil sige, at hvor vi tidligere i dag har diskuteret, hvordan man bruger satspuljen til at tage penge fra de arbejdsløse, de syge og kontanthjælpsmodtagerne og give dem til andre gode sociale formål, og man tager lejernes penge for at bruge dem til andre gode formål, så er Socialdemokraterne og Radikale Venstre altså her med på, at vi tager noget fra alle lokalradioerne og så giver det til nogle særligt udvalgte lokalradioer, nemlig dem, som drives af studerende og handicappede.
Jeg kan ikke forestille mig, det hænger sådan sammen, så derfor vil vi gerne i udvalgsarbejdet efterfølgende have opklaret, om det virkelig er rigtigt, at man har indgået en aftale, hvor de alt for få midler, der afsættes til lokalradioer, nu skal skævvrides sådan.
Jeg synes, det mildest talt er rystende.
Konsekvensen af det her er, at den eneste lovgivningsmæssige konsekvens af den aftale, der er lavet mellem Socialdemokraterne, Det Radikale Venstre og regeringen og vel også Dansk Folkeparti, er et ændringsforslag, som efter vores mening ikke har nogen som helst betydning.
Jo, det kan godt være, der er to multinationale giganter, der slås om at sidde på det danske lokal-tv-marked, og så forsøger man at stille den ene lige så godt som den anden.
Det har vi ikke noget ønske om at deltage i, så vi vil undlade at stemme til de ændringsforslag, der foreligger til behandling i dag.
Men jeg skal altså gentage, at vi ønsker sagen tilbage i udvalget.